Polokwane-moorde: Huiswerker was glo die meesterbreinAdvanced Hamid (30), Casper Mudau (35), Sophie Mmako (51) en Lazarus Mahlo (41) (Foto: Anja van der Merwe) Die vier verdagtes wat tereg staan vir die moord op Lizette Deacon (55) en haar ma, Hettie (79), het Woensdag in die Polokwane-landdroshof verskyn. Die ma en dogter se liggame is op 10 September die aand laat in hul motor langs die R37 by die Kushcke-afrit, buitekant Polokwane, gevind. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie meswonde opgedoen. Die Deacons se jare lange huiswerker, Sophie Mmako (51), staan saam met Lazarus Mahlo (41) en twee Zimbabwiërs, Casper Mudau (35) en Abibi Advanced Hamid (30), tereg op twee aanklagtes van moord en roof met verswarende omstandighede. Mmako en Mudau se aansoek om borgtog het Woensdag in die hof begin en word Donderdag voortgesit. Hamid en Mahlo het besluit om nie om borgtog aansoek te doen nie. Dit is in die hof bevestig dat Mmako al voorheen in die Naboomspruit-landdroshof skuldig bevind is aan aanranding met die doel om ernstig te beseer. Mudau het ook ŉ vorige oortreding teen hom en hy is in 2019 in die Naboomspruit-landdroshof skuldig bevind op die oortreding van die Immigrasiewet. Mudau en Hamid is albei onwettig in die land. Mmako en Mudau se regsverteenwoordiger, Bobby Lebepe, het tydens die borgtogaansoek aangevoer dat albei sy kliënte kinders het om voor te sorg. “Mudau het ŉ sewejarige kind wat hy moet versorg en Mmako het drie dogters wat sy ook finansieel ondersteun.” Albei beskuldigdes het gesê dat hulle net R1 000 vir borgtog kan betaal. Die ondersoekbeampte, ao. Joseph Malebana, het aangevoer dat Mmako die meesterbrein agter die moorde op die Deacons was, en nie Mahlo soos aanvanklik vermoed is nie. Volgens Malebana het Mmako glo erken dat sy alles rondom die moorde georganiseer het. Sy het glo die messe gereël waarmee die Deacons gesteek is en die aand van die moorde die agterdeur vir die moordenaars oopgelos . Sy het glo ook erken dat sy vir die moordenaars gewys het waar hulle kan wegkruip totdat die Deacons by die huis opdaag. Sophie Mmako (51) het 24 jaar vir die Deacons gewerk (Foto: Anja van der Merwe) Mmako het die afgelope 24 jaar vir die Deacons gewerk. Sy het tydens die hofverrigtinge emosieloos kop onderstebo in die hof gesit. Mahlo is glo ook ŉ voormalige werknemer van die Deacons in een van die Ocean Basket-takke in Polokwane. Hy is glo onlangs afgedank. Hy en die huiswerker het na bewering ŉ verhouding gehad. ŉ Groep vroue van die gemeenskap het vanoggend voor die hof byeengekom en plakkate hoog in die lug laat wapper om hul misnoeë teenoor geweld teen vroue te kenne te gee. “Geen borg. Tronk toe,” het dié vroue luidkeels voor die hof se wit staal hekke geskree. “Ons kan nie langer by grafte staan en huil nie. Ons kan nie meer terugstaan en kyk hoe ons vroue uitgemoor word nie. Stilte is nie die antwoord nie,” sê Adele van der Linde, een van die stigterslede van die beweging Woman taking back safety, wat net na die moorde op die Deacons gestig is. Die groep vroue het ook ŉ memorandum aan die departement van gemeenskapsveiligheid in Limpopo oorhandig. “In die memorandum eis ons dat geen borg vir die verdagtes toegestaan sal word nie. Geen borgtog moet toelaat word vir enige moordenaar of verkragter nie,” sê Van der Linde. Die eise in die memorandum gaan ook aan die NVG en die departement van justisie gestuur word. “Ons is moeg vir geweld, misdadigers wat vry rondloop en geregtigheid wat nie geskied nie.” ŉ Beloning van R250 000 is twee weke gelede uitgeloof vir enigiemand met waardevolle inligting wat tot die inhegtenisneming van die uitstaande verdagte kan lei. Dié verdagte, genaamd Owen, word versoek om hom by die naaste polisiestasie aan te meld, want hy kan die polisie moontlik bystaan in die ondersoek. Owen, ŉ Zimbabwiër, gebruik een van die volgende vanne: Setsiba, Makutara of Mbedzi.